Zajac, Pavol, poslanec NR SR (2013-11-26):
Vážená pani predsedajúca, pán minister, vážená dáma a páni, už v prvom čítaní som kritizoval účelovú dotáciu pre vybranú skupinu podnikateľov v cestovnom ruchu, a preto som rád, že túto účelovú dotáciu pre takto úzko, úzku skupinu podnikateľov v cestovnom ruchu, teda vypadla z tohto návrhu zákona. Som presvedčený o tom, že cestovný ruch na Slovensku potrebujeme podporovať, ale potrebujeme to podporovať systematicky tak, ako to urobila vláda Ivety Radičovej, keď systematicky tým združeniam, ktoré preukázali 50-tisíc prenocovaní za rok, tieto mohli potom následne dostať dotáciu na propagáciu svojho regiónu. Takéto systémové opatrenia, ktoré dajú možnosť všetkým prevádzkovateľom v cestovnom ruchu získať takúto dotáciu, budeme podporovať, ale nie úzko vybraným podnikateľom v cestovnom ruchu. Dovoľte mi, aby som predniesol pozmeňujúci návrh, ktorý predkladám spolu s kolegom Hudackým a ktorý sa dotýka procesu výberu generálneho riaditeľa Slovenskej agentúry pre cestovný ruch. V doteraz platnej legislatíve to bolo tak, že pán minister navrhol Rade SACR-u generálneho riaditeľa a Rada SACR-u ho musela schváliť a až následne ho minister mohol vymenovať alebo odvolať. Novelou vládneho zákona sa odoberajú tieto kompetencie rade agentúry SACR-u. Musím pripomenúť, že rada agentúry má jedenásť členov a členmi tejto rady sú zástupcovia akademickej obce, ktoré majú katedru cestovného ruchu, takisto krajské oblastné organizácie cestovného ruchu, ZMOS a profesné zväzy cestovného ruchu na Slovensku. Takisto predsedom a členom rady je aj zástupca ministerstva dopravy. Navrhujeme, aby bola ponechaná doterajšia platná legislatíva, keď Rada Slovenskej agentúry pre cestovný ruch musela preschváliť príslušného ministra alebo muselo jeho odvolanie prejsť cez Radu SACR-u. Rada je kontrolným a poradným orgánom ministerstva dopravy. Takže prečítam pozmeňujúci návrh. Pozmeňujúci návrh poslancov Národnej rady Slovenskej republiky Pavla Zajaca a Jána Hudackého k vládnemu návrhu zákona, ktorým sa mení a dopĺňa zákon č. 91/2010 Z. z. o podpore cestovného ruchu v znení neskorších predpisov, parlamentná tlač 725. 1. V článku I sa vypúšťajú body 8, 10 a 11. Ostatné body sa primerane prečíslujú. Odôvodnenie: Pozmeňujúci návrh vypúšťa body 8, 10, 11, ktoré súvisia s odobratím kompetencií Rade Slovenskej agentúry pre cestovný ruch (ďalej len „rada agentúry“) pri procese výberu generálneho riaditeľa Slovenskej agentúry pre cestovný ruch (ďalej len „agentúra“), jeho funkčným obdobím a takisto so znefunkčnením rady agentúry pri kontrolnej právomoci voči agentúre v otázkach činnosti a hospodárenia. Rada agentúry má 11 členov a zo zákona je zložená zo zástupcov akademických obcí vysokých škôl s katedrou cestovného ruchu, krajských a oblastných organizácií cestovného ruchu, ZMOS-u a profesných organizácií cestovného ruchu na Slovensku. Predsedom a členom rady je aj zástupca ministerstva dopravy, výstavby a regionálneho rozvoja. Existencia rady agentúry ako kontrolného a poradného orgánu ministra dopravy, výstavby a regionálneho rozvoja pre otázky činnosti hospodárenia je veľmi dôležitá. Slovenská agentúra pre cestovný ruch využíva na svoju činnosť okrem prostriedkov štátneho rozpočtu aj prostriedky zo štrukturálnych fondov Európskej únie. Je sprostredkovateľným orgánom pod riadiacim orgánom pre Prioritnú os 3 Cestovný ruch a zároveň sama využíva európske prostriedky na svoju činnosť. Novela vládneho zákona odoberá kompetencie rade agentúry v procese ustanovenia jej štatutárneho orgánu a tieto prostriedky sústreďuje do rúk ministra dopravy, výstavby a regionálneho rozvoja. Podľa návrhu bude generálneho riaditeľa agentúry vymenovávať a odvolávať výhradne minister a jeho výber nebude podmienený súhlasom rady agentúry. Táto doteraz platná úprava zabezpečovala odborný a profesionálny charakter spôsobom menovania a odvolania generálneho riaditeľa agentúry. Vládna novela takisto ruší klauzulu, podľa ktorej funkčné obdobie generálneho riaditeľa agentúry je päť rokov, a taktiež to, že tá istá osoba môže vykonávať funkciu generálneho riaditeľa agentúry najviac dve po sebe nasledujúce funkčné obdobia. Dámy a páni, prosím vás o podporu takto, takéhoto pozmeňujúceho návrhu zákona, ktorým by naozaj bol zabezpečený odborný a kvalitný výber generálneho riaditeľa, a určite by, takto by sme mohli predísť aj syndrómu Komjatíc, ktorý sa nám objavil na ministerstve poľnohospodárstva. Vystríham pred tým, aby takáto rada, ktorá má kontrolnú a poradnú činnosť, bola takto obídená a generálny riaditeľ bol vymenovaný len ministrom dopravy. Ďakujem za pozornosť.